Source: http://eur-lex.europa.eu/legal-content/RO/TXT/?uri=URISERV:l10125
Timestamp: 2017-05-24 22:36:36+00:00
Document Index: 1925843

Matched Legal Cases: ['Articolul 13', 'Articolul 13', 'Articolul 284', 'Articolul 134', 'articolul 20', 'Articolul 13', 'Articolul 295', 'Articolul 134']

Cooperarea între instituțiile Uniunii Europene
Articolul 13 din Tratatul privind Uniunea Europeană
CARE ESTE OBIECTIVUL ACESTUI ARTICOL DIN TRATAT?
Articolul 13 din Tratatul privind Uniunea Europeană (UE) enumeră instituțiile și statele UE între care trebuie să existe „cooperare reciprocă onestă”.
Diversele instituții ale UE trebuie să urmărească:
să promoveze valorile UE (respect pentru demnitatea umană, libertate, democrație, egalitate, aplicarea legii și drepturile omului, inclusiv drepturile persoanelor care aparțin minorităților);
să urmărească obiectivele UE (principalele fiind de promovare a păcii, a valorilor UE și a bunăstării cetățenilor);
să servească interesele UE, ale publicului general și ale țărilor UE;
să asigure consecvența, eficacitatea și continuitatea politicilor și activităților UE.
Instituțiile sunt:
Curtea de Justiție a Uniunii Europene;
Banca Centrală Europeană (BCE);
Fiecare instituție operează în limitele autorității conferite de tratat, ale procedurilor și ale obiectivelor, și trebuie să coopereze cu celelalte.
Parlamentul, Consiliul și Comisia cooperează îndeaproape între ele, în temeiul Articolului 295 din Tratatul privind funcționarea Uniunii Europene (TFUE), și pot încheia acorduri interinstituționale. Printre exemplele de astfel de acorduri se numără:
îmbunătățirea activității legislative;
reguli de conduită pentru lobby-iștii și funcționarii publici europeni;
disciplina bugetară și managementul financiar solid.
Modul în care instituțiile UE colaborează poate fi stabilit și prin alte articole ale tratatului, cum ar fi următoarele:
Articolul 284 din TFUE, care guvernează relațiile dintre Consiliu și BCE. În temeiul acestui articol, președintele BCE trebuie să fie invitat să participe la întrunirile Consiliului atunci când pe agendă se află obiectivele și sarcinile băncii. Raportul anual al BCE trebuie să fie trimis Parlamentului, Consiliului și Comisiei, precum și Consiliului European.
Articolul 134 din TFUE, conform căruia țările UE, Comisia și BCE lucrează împreună în contextul Comisiei economice și financiare.
Cu toate acestea, modul în care instituțiile lucrează și interacționează este determinat și de:
practicile care au evoluat peste ani;
regulile de procedură ale instituțiilor respective; și
de la caz la caz, cum se întâmplă cu acordul dintre BCE și Parlamentul European privind responsabilitatea și transparența cu privire la supravegherea băncilor europene. Încheierea acestui acord a fost prevăzută în mod specific în articolul 20(8) din Regulamentul (UE) nr. 1024/2013 de conferire a unor atribuții specifice BCE în ceea ce privește politicile legate de supravegherea prudențială a instituțiilor de credit.
Articolul 13 din Tratatul privind Uniunea Europeană (JO C 202, 7.6.2016, p. 22)
Articolul 295 din Tratatul privind funcționarea Uniunii Europene (JO C 202, 7.6.2016, p. 175)
Articolul 134 din Tratatul privind funcționarea Uniunii Europene (JO C 202, 7.6.2016, pp. 105-106)